Къэбэрдей-Балъкъэрым къыIэрыхьащ COVID-19-м пэщIэтыф вакцинэу 200
КъБР-м къашащ «Гам-КОВИД-вак» вакцинэ лIэужьыгъуэу 200. Апхуэдэу иужькIи хэIугъуэ 509-рэ къаIэрыхьэнущ.
«Гам-КОВИД-вак»-р, сату щащIкIэ къагъэсэбэпыну «Спутник-V» цIэр зыфIащар, COVID-19-м пэщIэтыф, пкъыгъуитIу зэхэлъ мастэщ. Ар «Гамалей Н. Ф. и цIэр зезыхьэ НИЦЭМ» федеральнэ къэрал бюджет IуэхущIапIэмрэ Урысейм ЗыхъумэжыныгъэмкIэ и министерствэм и «48-й ЦНИИ» федеральнэ къэрал бюджет IуэхущIапIэмрэ ягъэхьэзыращ.
Вакцинэр щэбэт кIуам хэлъхьэн щIадзащ медицинэ IуэхущIапIэхэм я лэжьакIуэхэм. Ар щыхаIунущ къэрал клиникэ сымаджэщ №2-мрэ Налшык дэт поликлиникэ №1-мрэ къыщызэрагъэпэща пунктхэм. Вакцинэр нэхъыбэу къаIэрыхьэрэ коронавирусым щызыхъумэ мастэр хэIуным хуэунэтIа лэжьыгъэр шэщIауэ зэтраухуэмэ, хущхъуэгъуэр щыхалъхьэ щIыпIэхэр къыщызэIуахынущ КъБР-м Узыншагъэр хъумэнымкIэ и министерствэм и поликлиникэхэмрэ абыхэм егъэщIылIа IэнатIэхэмрэ.
COVID-19-м и вакцинэр куэду хаIуу щIадзэнущ 2021 гъэм. Псом япэу ар зыхрагъэлъхьэну Iэмал яIэнущ медицинэ, егъэджэныгъэ, транспортым, коммунальнэ IэнатIэхэм, хабзэхъумэ органхэм я лэжьакIуэхэм, тхьэмбыл, фошыгъу, гу-лъынтхуэ узыфэхэр зыпкърытхэм, дзэ, къэрал, муниципальнэ къулыкъухэм пэрытхэм, таможнэм, цIыхухэм Iуэхутхьэбзэ яхуэщIэным пыщIа къудамэхэм, социальнэ IэнатIэхэмрэ МФЦ-хэмрэ щыIэхэм.
Хущхъуэгъуэр щIыналъэм къэшэным пыщIа Iуэхухэр зэрызэпащIэфынур ягъэунэхун мурадкIэ нэхъ пасэу республикэм къашат коронавирус уз зэрыцIалэр цIыхум къезымыгъэуалIэ вакцинэ 42-рэ. Ар зыхалъхьахэм яхэтщ медицинэ IуэхущIапIэхэм я лэжьакIуэхэр, уз гъэтIылъа зиIэхэр, МЧС-м и лIыкIуэхэр. А псоми мастэр хъарзынэу езэгъащ, иужькIэ ирагъэкIуэкIа къэпщытэныгъэхэм къызэрагъэлъэгъуамкIи, коронавирус къазэремыуэлIэнум и щыхьэт пкъыгъуэхэр абыхэм я Iэпкълъэпкъхэм иIэ хъуауэ къыщIэкIащ.
Коронавирусым пэщIэт мастэр цIыхур COVID-19-м щыхъумэным, узыфэм земыгъэубгъуным хуэгъэпсащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
